**Valtuustoaloite: Moottorisahataidetapahtuma Ylöjärvelle**

Ilomantsissa vuodesta 2014 alkaen järjestetty Karhufestivaali veistokilpailuineen sai alkunsa Maaseudun Sivistysliiton kansainvälisestä Puusta pitkään -hankkeesta. Sen avulla luotiin itseoppineille, eli ITE-taiteilijoille ja puutyön taitajille kansainvälisten kohtaamisten ja esillepääsyn väyliä.

Yhteistoimintahanke **Puusta pitkään – Näkymiä kansantaiteeseen ja arkiluovuuteen** (2012–2014) nosti valokeilaan kansanomaisen puuosaamisen uudistuvia perinteitä Euroopassa. Hanketta toteutettiin Suomessa, Virossa, Liettuassa, Puolassa ja Italiassa.

Tapahtumissa kansanomaisen taiteen tekijät ja puuveistäjät eri maista kohtasivat toisiaan työskentelyn merkeissä. Yhdessä tehden he oppivat toinen toisiltaan ja esittelevät taitojaan yleisölle.

**Ylöjärveläinen ITE-taiteilija Juha Käkelä on kaksinkertainen moottorisahataiteen Suomen mestari, joka on jo vuosien ajan kouluttanut moottorisahataiteesta kiinnostuneita uusia taiteilijoita. Hän toteutti viime vuoden aikana mm. kansainvälisesti merkittävän moottorisahataidetilauksen Turun telakalta valmistuneelle loistoristeilijälle Carnival Mardi Grasille. Paikallislehden haastattelussa Käkelä toivoi, että myös Pirkanmaa alkaisi järjestää kansainvälistä moottorisahataiteen suurtapahtumaa.**

Keskustan valtuustoryhmä esittää, että Ylöjärvelle perustettu Kulttuuriparlamentti, vapaa-aikalautakunta sekä kulttuuripalvelut yhdessä tarttuvat tähän ehdotukseen ja selvittävät uusia yhteistyömuotoja esimerkiksi Maaseudun Sivistysliiton (MSL) ja muiden mahdollisten yhteistyökumppaneitten kanssa moottorisahataidetapahtuman järjestämiseksi ja toteuttamiseksi Ylöjärvellä.

Ylöjärvellä 01.02.2021

Keskustan valtuustoryhmä

Riitta Koskinen ym.